b'\n_START_ARTICLE_\nWilliam Conrad\n_START_PARAGRAPH_\nWilliam Conrad (syntyj\xc3\xa4\xc3\xa4n William Cann, 27. syyskuuta 1920 Louisville, Kentucky \xe2\x80\x93 11. helmikuuta 1994 Los Angeles) oli yhdysvaltalainen n\xc3\xa4yttelij\xc3\xa4 ja radio-, elokuva- ja televisiokertoja\xc3\xa4\xc3\xa4ni, joka tunnettiin baritoni\xc3\xa4\xc3\xa4nest\xc3\xa4\xc3\xa4n ja muhkeasta ymp\xc3\xa4rysmitastaan._NEWLINE_Conradin syv\xc3\xa4 ja soinnukas \xc3\xa4\xc3\xa4ni toi h\xc3\xa4nelle lukuisia merkitt\xc3\xa4vi\xc3\xa4 rooleja radiokuunnelmissa. N\xc3\xa4ist\xc3\xa4 tunnetuin oli Marshal Matt Dillonin rooli "l\xc3\xa4nkk\xc3\xa4riss\xc3\xa4" Gunsmoke vuosina 1952\xe2\x80\x931961. H\xc3\xa4nt\xc3\xa4 harkittiin my\xc3\xb6s samaan rooliin sarjan televisioversioon, mutta Conradin liikalihavuuden takia n\xc3\xa4yttelij\xc3\xa4ksi valittiin James Arness._NEWLINE_William Conrad n\xc3\xa4ytteli muun muassa elokuvissa Tappajat (1946), Verta ja kultaa (1947), Valitan, v\xc3\xa4\xc3\xa4r\xc3\xa4 numero! (1948), Orleansin neitsyt (1948) ja Kesyt\xc3\xb6nt\xc3\xa4 kiihkoa (1954)._NEWLINE_1960-luvulla Conrad alkoi n\xc3\xa4ytell\xc3\xa4 televisiosarjoissa. Cannon (1971\xe2\x80\x931976) oli ensimm\xc3\xa4inen kolmesta suositusta etsiv\xc3\xa4sarjasta, jotka tekiv\xc3\xa4t h\xc3\xa4nest\xc3\xa4 kansainv\xc3\xa4lisesti tunnetun kasvon. T\xc3\xa4t\xc3\xa4 seurasivat Nero Wolfe (1981) ja Koira haudattuna (1987\xe2\x80\x931992)._NEWLINE_William Conrad vieraili Suomessa kes\xc3\xa4ll\xc3\xa4 1976 Apu-lehden j\xc3\xa4rjest\xc3\xa4m\xc3\xa4ll\xc3\xa4 kiertueella. Purjelentoa harrastanut Conrad tutustui muun muassa R\xc3\xa4ysk\xc3\xa4l\xc3\xa4n lentokent\xc3\xa4ll\xc3\xa4 PIK-20-purjelentokoneeseen._NEWLINE_Conrad valittiin Radio Hall of Fameen vuonna 1997. H\xc3\xa4n kuoli syd\xc3\xa4men vajaatoimintaan 73-vuotiaana.'